#### Informatīvais ziņojums par Satiksmes ministrijas sagatavoto nacionālo pozīciju „ Priekšlikums Eiropas Parlamenta un Padomes Regulai, ar ko izveido Eiropas infrastruktūras savienošanas instrumentu un atceļ Regulu (ES) Nr.1316/2013 un (ES) Nr.283/2014”.

#### Satiksmes ministrija ir sagatavojusi nacionālās pozīcijas projektu „ Priekšlikums Eiropas Parlamenta un Padomes Regulai, ar ko izveido Eiropas infrastruktūras savienošanas instrumentu un atceļ Regulu (ES) Nr.1316/2013 un (ES) Nr.283/2014”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju, Finanšu ministriju, Kultūras ministriju, Aizsardzības ministriju, Ekonomikas ministriju un Vides aizsardzības un reģionālās attīstības ministriju.

 Eiropas Komisija 2018.gada 6.jūnijā publicēja Regulas priekšlikumu, ar ko pamato Eiropas infrastruktūras savienošanas instrumenta darbības turpināšanu pēc 2020.gada un atceļ Regulu (ES) Nr. 1316/2013 un (ES) Nr. 283/2014. Regulas priekšlikums nosaka Eiropas infrastruktūras savienošanas instrumenta (turpmāk – CEF) mērķus, finansējuma veidus un noteikumus finansējuma apgūšanai, kā arī budžetu laika posmam no 2021.-2027.gadam.

CEF konkrētie mērķi sektorālajos griezumos: 1.Transporta nozarē tiek paredzēts veicināt tādu kopīgu interešu projektu attīstību, kas ir saistīti ar efektīviem un savstarpēji saistītiem tīkliem un infrastruktūru gudrai, ilgtspējīgai, iekļaujošai un drošai mobilitātei, kā arī pielāgot TEN-T tīklus militārās mobilitātes vajadzībām. 2. Enerģētikas nozarē paredzēts veicināt tādu kopīgu interešu projektu attīstību, kas ir saistīti ar iekšējā enerģijas tirgus turpmāku integrāciju, tīklu pārrobežu un starpnozaru sadarbspēju, dekarbonizācijas veicināšanu un apgādes drošības panākšanu, un veicināt pārrobežu sadarbību atjaunojamo energoresursu enerģijas jomā. 3. Digitālajā nozarē iecerēts veicināt ļoti augstas veiktspējas tīklu un 5G sistēmu izvēršanu, lai palielinātu digitālo pamattīklu noturību un veiktspēju ES teritorijās, savienojot tos ar kaimiņteritorijām, kā arī lai veicinātu transporta un enerģētikas tīklu digitalizāciju.

Regulas priekšlikums paredz laikposmā pēc 2020. gada turpināt īstenot CEF tiešās pārvaldības režīmā saskaņā ar Finanšu regulu. Programmas īstenošanu paredz deleģēt Inovāciju un komunikāciju tīklu izpildaģentūrai (INEA). Savukārt, digitālās savienotības infrastruktūrai, jo īpaši sociālekonomiskajiem virzītājspēkiem, var tikt apsvērta iespēja piemērot netiešās pārvaldības režīmu.

Latvija konceptuāli atbalsta Regulas projektu, vienlaikus Latvija pauž nožēlu, ka Eiropas Komisijas Regulas projekts nav ambiciozāks.

**Transporta sadaļā** Latvija novērtē CEF transporta racionalizāciju, koncentrējoties uz kopīgu interešu pārrobežu projektiem ar augstu Eiropas pievienoto vērtību, kur tiek radīti efektīvi un savstarpēji saistīti tīkli un infrastruktūra gudrai, ilgtspējīgai, iekļaujošai un drošai mobilitātei. Latvijas transporta nozares viens no prioritāriem projektiem, kas paredz EISI finansējuma piesaisti - Rail Baltica, atbilst Programmas konkrētajiem mērķiem. **Enerģētika**s sadaļā Latvija atzinīgi novērtē Regulas projekta jauninājumu attiecībā uz atbalstu atjaunojamajiem energoresursiem, kā arī pauž atbalstu apstāklim, ka tiek saglabāts atbalsts tik svarīgajai enerģētiskajai drošībai. CEF finansējuma piesaiste var būtiski veicināt Baltijas jūras reģiona valstu kopsadarbību tādas enerģijas ražošanā, kas atbilst virzībai uz aizvien plašāku enerģijas izmantošanu no atjaunojamajiem energoresursiem, attīstot kopprojektus gan attiecībā uz elektroenerģijas ražošanu vēja parkos jūrā, gan otrās paaudzes biodegvielu ražošanu. Savukārt, **digitālajā nozarē** CEF sekmēs ļoti augstas veiktspējas tīklu un 5G sistēmu izvēršanu, spēs pamatot digitālās nozares nozīmību. Esam ieinteresēti izvērtēt CEF atbalstu darbībām, ar kurām atbalsta nepārtrauktu 5G sistēmu pārklājumu visās sauszemes transporta maģistrālēs, tostarp Eiropas transporta tīklos, tādejādi sekmējot operatīvās digitālās platformas, kas ir saistītas ar transporta infrastruktūru un nodrošinot mājsaimniecību piekļuvi ļoti augstas veiktspējas tīkliem, kā arī sekmējot pēdējās jūdzes pieslēgumu izveidi un 5G koridora infrastruktūras izbūvi Latvijā.

.

Diskusijas par priekšlikumiem notiek Prezidentūras draugu grupā.

Iesniedzējs:

Satiksmes ministrs U.Augulis

Vizē: valsts sekretāra vietā-

Valsts sekretāra vietniece Dž.Innusa

25.10.2018. 09:10

593 vārdi

Elīna Šimiņa-Neverovska 67028254;

 elina.simina@sam.gov.lv